Činjenica da je nepravomoćno osuđen na godinu dana zatvora te da mu se još uvijek sudi zbog zloporabe položaja očito nije bila dovoljna pouka Ivanu Tomljenoviću Mimi (61), HDZ-ovu načelniku Karlobaga, koji je u petak uhićen zbog – prijetnji. Za prijetnje ga je prijavio njegov stranački kolega Mile Milinović (38), općinski vijećnik u Karlobagu.

Sumnja se da je Tomljenović Milinoviću prvo u prosincu prijetio telefonski, da bi ga, kako tvrdi, 2. veljače vozilom pokušao izgurati s ceste kraj Karlobaga. Milinović je to shvatio kao prijetnju pa ga je prijavio zbog čega je Tomljenović prvo završio na ispitivanju u policiji, a zatim i na tužiteljstvu. Kazneno je prijavljen, no nije pritvoren, a Milinović je u izjavi za medije kazao da ga Tomljenović neće “spriječiti da radi za bolji Karlobag”. On je u posljednje vrijeme u lokalnim medijima istupao protiv Tomljenovića, upozoravajući na, kako je kazao, “Tomljenovićevu strahovladu”.

Tomljenović je vrlo živopisan lik, koji je u srpnju 2013. bio uhićen i pritvoren zbog sumnji da je tvrtki svoje supruge dao poslove na gradnji šetnice u Karlobagu. Kako bi ubrzao izlazak iz pritvora, dao je ostavku na funkciju načelnika, no to ga nije spriječilo da se ubrzo po izlasku iz pritvora ponovno kandidira za to mjesto. I da kao jedini kandidat za načelnika pobijedi. No ubrzo je ponovno uhićen zbog sumnje da je pokušao doći do informacija o istrazi koja je pokrenuta protiv njega.

Bio je i zamjenik šefa gospićke policije, a nakon što je osuđen na godinu dana zatvora zbog pogodovanja supruginoj tvrtki, završio je na optuženičkoj klupi i zbog zloporabe položaja. S njim je suoptužen i Željko Jurković, bivši načelnik gospićke policije.

>> Westgate za analizu prepisanu od Tatjane Josipović dao milijune